**Betlehemská hviezda**

(k jasličkovej pobožnosti)

Osoby: Rozprávač

Herodes: (s papierovou korunou na hlave)

Gašpar, Melichar, Baltazár

(každý má palicu, na konci ktorej je pripevnená hviezda)

Mária (so šatkou na hlave)

Pastier (s palicou a kapsou)

Učiteľ zákona (s veľkou starou knihou a klobúkom)

Rozhovor

1. Ja som tu teraz kráľ, volám sa Herodes (nasadí si na hlavu korunu)
2. A ja som učiteľ zákona z Jeruzalema. (Nasadí si na hlavu klobúk)
3. Ja patrím k mudrcom z východu. Hovoria mi Gašpar. (Nastaví svoju palicu tak, aby bolo vidieť hviezdu)
4. A ja som jeho priateľ. Volám sa Melichar. (Nasadí si na hlavu klobúk).
5. A ja som tretí z mudrcov. Volám sa Baltazár. (Nastaví svoju palicu)
6. A ja budem teraz hovoriť, čo si vtedy asi myslela Panna Mária. (Uviaže si na hlavu šatku)
7. A ja som jeden z pastierov. (Poklope palicou po zemi)

Pieseň: Poďme bratia do Betlehema

**Rozprávač:** Pán kráľ (obracia sa k Herodesovi), pamätáte si ešte na návštevu troch cudzích mužov, ktorí hľadali práve narodeného židovského kráľa?

**Herodes:** Áno, iste! Oni mi vtedy nahnali poriadny strach!

**Rozprávač:** Ako je to možne?

**Herodes:** Veľmi jednoducho. V každej krajine môže byť predsa len jeden kráľ. Povedal som si: „Ak sa narodil nový kráľ, potom bude istotne bojovať o môj trón!“

**Rozprávač:** Ako ste to nakoniec zvládli? Nemali ste strach o svoje kráľovské žezlo?

**Herodes:** Povedal som si: „Kto je pre mňa nebezpečný, toho zničím.“ Ale musel som si to dobre premyslieť. Preto som sa zatváril zbožne, ako by som si chcel novonarodeného kráľa uctiť. Povedal som preto mudrcom: „Zistite mi adresu!“ . Nechcel som však dieťa uctievať, ale odstrániť ho z cesty.

**Rozprávač:** Ale pán kráľ, nemysleli ste pritom na Boha a Jeho súd?

**Herodes:** Vtedy nie. Ale dnes vidím pred sebou všetko to zlé, čo som vtedy urobil. Vidím vraždenie betlehemských detí aj obidvoch mojich synov. Je mi to ľúto, ale teraz to už nemôžem zmeniť.

Pieseň: Dobrý Pastier sa narodil.

**Rozprávač:** Ja by som sa teraz spýtal mudrcov: „Ako sa k vám správal kráľ Herodes?“

**Gašpar:** Ach, bol vlastne celkom milý. Len sme museli dlho čakať, pokiaľ sa neporadí s učiteľom zákona.

**Rozprávač**: Pán učiteľ zákona, na čo sa vás kráľ vypytoval?

**Učiteľ:** Rýchlo si ma predvolal do kráľovského paláca, bol nervózny a zlostne sa ma opýtal: „Čo hovorí Sväté písmo? Kde sa má narodiť Vykupiteľ?“

**Rozprávač:** Vedeli si to hneď?

**Učiteľ:** Hneď nie. Ale poradil som sa so svojimi kolegami, a potom sme našli predpoveď proroka Micheáša: „Ty Betlehem, najmenší si spomedzi judských miest, z teba vyjde ten, ktorý bude vládnuť v Izraeli.“

**Rozprávač:** A čo na to Herodes?

**Učiteľ:** Priateľsky nám poďakoval, nechal si pobozkať ruku a poslal nás domov.

**Rozprávač:** Pán kráľ, čo ste si vtedy mysleli?

**Herodes:** Bol som rád, že aspoň poznám miesto narodenia môjho rivala. Deň narodenia a adresu bydliska som si chcel zistiť od mudrcov.

**Rozprávač:** Teraz by som sa opýtal vás, pán Melichar. Vy ste nemali ani tušenie o úmysle kráľa Herodesa? Ako ste sa vôbec dozvedeli o narodení Spasiteľa?

**Melichar:** Viete, my traja – Gašpar, Baltazár a ja, sa vyznáme v hviezdach. Pol roka pred našou cestou sa ukázala na nebi hviezda, ktorú sme nikdy predtým nevideli. Jupiter a Saturn sa k sebe tak priblížili, že žiarili ako kométa.

**Baltazár:** Bolo to až veľmi nápadné. A tak sme si položili otázku: „Znamená to niečo?“. Hľadali sme v svätých knihách odpoveď, až nakoniec Gašpar urobil zaujímavý objav.

**Gašpar:** Našiel som proroctvo v posvätnej knihe Židov: „Vyjde hviezda z Jakuba, vladárske žezlo z Izraela.“ A tu mi bolo jasné, že hviezda ukazuje na Bohom sľúbeného Kráľa, ktorého Židia očakávajú.

**Rozprávač:** A ako to bolo s vaším odchodom?

**Melichar:** Nasledujúceho dňa sme osedlali ťavy, nachystali jedlo na cestu, peniaze, stany a samozrejme nejaké dary pre dieťa. A potom sme sa vybrali na cestu. Išli sme stále za hviezdou, stále v noci. Potom sme prišli k Herodesovi a od neho sme pokračovali v ceste do Betlehema k Ježišovi.

**Rozprávač:** A aké to bolo v Betleheme?

**Baltazár:** Išli sme za hviezdou a neverili sme vlastným očiam, keď sme došli k chudobnej maštali. Ležal tam maličký ako všetky deti, ale predsa! Predpovedaný Bohom! Dieťa, ku ktorému sa obracali mnohé nádeje! My sme sa mu poklonili.

Pieseň: Búvaj dieťa krásne

**Rozprávač:** Panna Mária, čo si si vtedy myslela, keď prišli mudrci z východu?

**Mária:** Prišli zavčasu ráno, ešte bola tma. Opatrne zaklopali a keď uvideli dieťa, nemohli sa vynadívať a pokľakli pred ním. V ich očiach bola veľká radosť. Hovorili s dojatím a úctou. Aj keď sme im nerozumeli, cítili sme, že to myslia s dieťaťom úprimne.

**Rozprávač:** A zostali tam dlho?

**Mária:** Nie, najedli sa a napili, potom ešte raz pokľakli pred Ježiškom a darovali mu zlato, kadidlo a myrhu. Zamávali nám a vydali sa na cestu.

Pieseň: Radujme sa valasi...

**Rozprávač:** A čo vie o tých mužoch pastier?

**Pastier**: Áno, boli to iní ľudia ako Herodes. Boli to dobrí a skromní ľudia. Bolo na nich vidieť, že nemajú vzdelanie iba v hlave, ale aj v srdci. Hovorili so mnou, ako by som bol jeden z nich. Keď odchádzali, bol som dojatý. Potom som sa vrátil späť k jasliam, díval som sa na dieťa a stále žasol.

**Rozprávač:** Prečo?

**Pastier:** Pretože to bol Boží Syn a preto, že nikto nečakal, že Boh oznámi narodenie Spasiteľa najprv nám chudobným. Predstavte si, že by ste vôbec nič neznamenali, a jedného dňa by vám oznámili: „Dnes sa vám narodil Spasiteľ!“ Nie je to zázrak? A on predsa zostal priateľom chudobných, chorých a hriešnikov až dodnes.

**Rozprávač:** Áno, máte pravdu. Tomu sa človek môže stále len diviť a radovať. A preto si teraz spoločne zaspievajme.

Pieseň: Tichá noc

Môže nasledovať pásmo kolied a vinšov pri jasličkách.